Új vírus - Hét halálos áldozat Fehéroroszországban
Hét emberéletet követelt az új típusú influenza Fehéroroszországban, ők a H1N1-vírus okozta betegség első halálos áldozatai a szovjet utódállamban.
A hírt szerdán a minszki egészségügyi minisztérium közölte.

A tárca közleménye szerint Fehéroroszországban az elmúlt két hétben 19 ember halt meg tüdőgyulladásban. Közülük hétnek a szervezetében mutatták ki a betegség kórokozóját.

A minisztérium megjegyezte, hogy az áldozatok külföldön jártak, vagy külföldön járt személyekkel léptek kapcsolatba.

Fehéroroszországban az első új típusú influenzás fertőzést szeptemberben regisztrálták, egy kínai állampolgárnál. Azóta 85 embert fertőzött meg a betegség kórokozója, közülük 31-et kórházban ápolnak.

A minszki egészségügyi minisztérium ígéretet tett arra, hogy vírusellenes gyógyszereket és gézmaszkokat szállítanak a fehérorosz gyógyszertárakba, ahol napok óta hiány mutatkozik ezekből a termékekből.
fontoskulfold